b'\n_START_ARTICLE_\nFrederic Goudy\n_START_PARAGRAPH_\nFrederic William Goudy (3. elokuuta 1865 Bloomington \xe2\x80\x93 5. marraskuuta 1947 Marlborough-on-Hudson) oli yhdysvaltalainen kirjainmuotoilija, typografi, kustantaja ja opettaja. H\xc3\xa4net tunnetaan parhaiten luomistaan kirjasintyypeist\xc3\xa4, joista suuri osa on yh\xc3\xa4 yleisesti k\xc3\xa4ytettyj\xc3\xa4._NEWLINE_Goudy ty\xc3\xb6skenteli nuorena muun muassa kirjanpit\xc3\xa4j\xc3\xa4n\xc3\xa4 ja kiinteist\xc3\xb6alalla, mutta siirtyi 1892 perustamansa lyhytik\xc3\xa4isen Modern Advertising -lehden ja 1903 perustamansa Village Press -kustantamon my\xc3\xb6t\xc3\xa4 kustannusalalle. Samalla Goudyn suunnittelemat kirjasintyypit saavuttivat suuren suosion. Vuosina 1920\xe2\x80\x931940 Goudy ty\xc3\xb6skenteli Lanston Monotype Companyn palveluksessa, jonka j\xc3\xa4lkeen siirtyi opettamaan kalligrafiaa Syracusen yliopistoon._NEWLINE_Goudy suunnitteli el\xc3\xa4m\xc3\xa4ns\xc3\xa4 aikana 116 kirjasintyyppi\xc3\xa4 ja julkaisi 59 teosta, jotka ovat vaikuttaneet voimakkaasti typografian ja kirjainmuotoilun kehitykseen.'